‘Verkeersligrowers’ teister Johannesburg-middestadArgieffoto Die Johannesburgse polisie het Woensdag ŉ beroep op die publiek gedoen om hulle by te staan in hul ondersoek van voorvalle waar motoriste in die middestad by rooi verkeersligte beroof is. Ao. Xoli Mbele, polisiewoordvoerder, het gesê die polisie ondersoek verskeie sake waar gewapende mans veral gedurende spitstye toeslaan. “Voetgangers is ook al geteiken en daar was ook voorvalle waarin sakeondernemings beroof is,” het Mbele gesê. Mbele het gesê die polisie het al verskeie operasies gehou waartydens onwettige vuurwapens verhaal en verdagtes in hegtenis geneem is. Mbele het egter gewaarsku daar is nog baie onwettige vuurwapens in sirkulasie in die middestad wat ŉ bedreiging inhou. Die polisie versoek die publiek om na vore te kom as hulle weet van mense wat onwettige vuurwapens besit of met die rooftogte verbind kan word. Bel die Johannesburg-Sentraal-polisie by 011 497 7240.